2 Samuel 3-4 – die pad na die troon is morsig – Bybelskool
Written by Chris van Wyk on Nov 20, 2009 . Posted in Samuel.
Die lys seuns wat vir Dawid in Hebron gebore is (die lys word in 1 Kron 3 aangevul) is nie om dowe neute hier geplaas nie. Drie van die ses seuns sou Dawid in die skande steek. Amnon, die oudste, sou sy suster Tamar verkrag. Absalom, die derde seun, sou nie net vir Amnon doodmaak daaroor nie, maar Dawid uitdaag vir die koningskap. En Adonia, die vierde seun, sou Salomo uitdaag vir die koningskap, en deur Salomo doodgemaak word.
Dawid het dus onderliggend dieselfde probleme met sy seuns as wat Eli en Samuel met hulle s'n gehad het. Ironies dat dit juis Salomo is, gebore na Dawid se donkerste uur, wat die patroon deurbreek, en so die eerste word wat met onderskeiding die koningskap erf. Let ook op dat Absalom se ma 'n Aramese prinses was, 'n dogter van koning Talmai van Gesur, 'n stadstaat net noord van Galilea. Laat 'n mens wonder oor die wysheid van sulke politiese huwelike gegewe Absalom se geskiedenis. Hierdie tipe verbintenisse word eintlik deurgaans afgekeur (1 Kon 11:4).
Die gevolge van Abner se keuse vir Is-Boset, Saul se seun, in hoofstuk 2, het hier 'n ironiese en tragiese nadraai. Deur 'n verbintenis met Rispa, die byvrou van Saul, van wie ons later weer gaan hoor (2 Sam 21), maak Abner eintlik 'n aanspraak op die troon, soos Absalom ook later sou doen. Die gevolglike breukspul tussen hom en Is-Boset verenig ironies genoeg die Benjaminiete en die res van Israel onder Dawid se koningskap, maar lei op tragiese wyse tot Abner se dood aan Joab se hand uit weerwraak vir sy broer Asael se dood. Is-Boset word ook wreed deur twee bendeleiers vermoor. Let op hoeveel detail die skrywer oor Dawid se onskuld en smart oor albei gebeure gee. Dit is die enigste optrede wat kan sorg dat die brose verenigingsproses nie uitmekaar val, voor dit nog behoorlik gebeur het nie.
Twee goed tref my:
die smart van Palti oor sy vrou Mikal wat deur Dawid teruggeneem word. Midde-in die groter politiese spel, kry doodgewone mense seer, en dit roer my hart.
die inkonsekwentheid van Dawid in 1) sy vrees vir sy susterskinders, die seuns van Seruja, "Hulle is vir my te hard", wat lei tot 'n "hands-off" benadering teenoor Joab, teenoor 2) sy onmiddelike teregstelling van die twee bendeleiers. 'n Mens kan nie help om te dink aan die feit dat Dawid deurgaans militêre, politiese en strategiese voordeel uit dié wrede leiers se optredes sou trek nie. Eers aan die einde van Dawid se lewe sou hy vir Joab terugkry deur Salomo opdrag te gee om Joab vir sy wandade te vergeld. Dit bly 'n uitdaging om konsekwent die regte ding te doen, veral as 'n mens voordeel kan trek daaruit om sekere dinge oor te sien.
In die hoofstukke van hierdie week is daar nogal `n hele aantal rolspelers. Dankie vir die inligting wat jy deurgee en ook vir kruisverwysings na ander boeke bv Konings. Eintlik moes ons seker nou met Konings aangegaan het om by slothoofstukke uit te kom.
Met betrekking tot Joab: Nadat hy Abner vermoor kom die uitspraak van Dawid: "Mag die Here self die saak regstel deur die moordenaar vir sy misdaad te straf "(2 Sam 3:39). Daarna speel Joab nog `n sleutelrol vir `n geruime tyd, vermoor vir Amasa en is tevrede dat `n vrou Seba se kop afsny terwyl hy in Dawid se diens staan. Hy word dan self eers NA Dawid se dood deur Salomo se toedoen om die lewe gebring! (Konings)
Waarom sien ons Joab steeds in `n belangrike pos in Dawid se koninkryk, na grusame moorde wat hy gepleeg het? Sou die wette van die tyd dan nie op hooggeplaaste amptenare van toepassing wees nie?
Nov 30, 2009 at 22:01
Joab – dit wil lyk asof Dawid doodgewoon bang was vir Joab en die ander broers van Seruja, sy neefs. Niemand het kans gesien om hom aan te vat nie. Hy was geslepe en geweldadig. En het daarmee weggekom totdat sy ouderdom (en Salomo) hom ingehaal het.